**Mons. Anton Konečný**

Mladý Martin, Slovák, podnikateľ v Užhorode, pôvodom z Michaloviec, sa po vypuknutí konfliktu stiahol s rodinou na Slovensko, kde sa hneď zapojil do humanitárnej pomoci.

Dnešná situácia mu umožňuje cestovať cez hranice a pokračovať v podnikaní a aj v nezištnej pomoci.

Michalovce sú strediskom pravoslávnej cirkvi, a v počiatkoch krízy sa organizácia pomoci odvíjala cez pravoslávnu Filantropiu, ktorú využil aj Martin. Dnes sa pomoc už organizuje po konfesiách, ale v prípade potreby sa doplňujú a navzájom si priateľsky pomáhajú.

Konflikt na Ukrajine mobilizuje všemožne v celej Európe pomáhať postihnutým na Ukrajine.

Zaujímavou iniciatívou bol koncertu Festivalu sakrálneho umenia (FSU), ktorý každoročne organizuje Mesto Košice na jeseň, a jeden z nich - ten z r. 2021  bol preložený - a odznel 24.4. apríla v kostole sv. Michala v Košiciach - Poľove (kde má trvalý pobyt správca rímskokatolíckej farnosti Storožnica Mons. A. Konečný).

Koncertovalo cez 30 zväčša mladých ľudí - amatéri z troch telies (zbor sv. Michala, Luvenum a Musica Iuvenalis).

Slávnostná hudba vlastnou rečou hovorila a umocnila túžbu prijať Boží pokoj a rozšíriť ho na prítomných, medzi ktorými boli primátor so zástupkyňou, predseda Komisie cirkví, aj zástupcovia starostu mestskej časti.

Podujatie nadviazalo na zapojenie kostolného spevu do Festivalu sakrálneho umenia v meste Košice. Zároveň sa obnovili vzťahy farnosti Poľov ku Zakarpatskej farnosti Storožnica, ako aj túžbu pomôcť na Zakarpatí dobrovoľnou zbierkou. Vyzbieraný obnos zhmotnil prepojenie Božej blízkosti a našej solidarity.

|  |  |
| --- | --- |
|  |  |

**Dáša Fedorková – Rímskokatolícka farnosť v Košiciach**

Od 16.3.2022 vo farnosti máme ubytovaných 50 utečencov z Ukrajiny na ubytovni, ktorú poskytol jeden z našich farníkov. Sú to prevažne matky s deťmi, ale aj neplnoleté deti bez rodičov. Dobrovoľníci z farnosti pomáhajú s celkovou činnosťou ubytovacieho zariadenia a pri vybavovaní cudzineckých dokladov. Ďalší farníci prispievajú finančnou a materiálnou pomocou. S našim duchovným otcom Marekom denne komunikujeme a riešime rôzne situácie. V spolupráci s humanitárnou organizáciou Človek v ohrození pomáhame ukrajinským deťom začleniť sa v škole a hľadáme zamestnanie pre ukrajinské ženy. Ukrajinskí hostia sú veľmi vďační. V túto nedeľu 24.4.2022 pripravili pre nás tradičný ukrajinský boršč pri príležitosti slávenia pravoslávnej Paschy. My ďakujeme im za odvahu, vernosť, statočnosť, nebojácnosť..., ako sa dokázali postaviť proti vojnovému zlu.

**Rastislav Betina, Cirkev bratská v Košiciach** sa zapojila na lokálnej, regionálnej a celoštátnej úrovni.

1. Lokálna úroveň: všetky miestne cirkevné spoločenstvá poskytujú ubytovanie (krátkodobé aj dlhodobé) buď v cirkevných priestoroch, v rodinách alebo v prenajatých priestoroch, bytoch, domoch
2. Regionálna úroveň: cirkevné spoločenstvá na východnom Slovensku vzájomne koordinujú pomoc medzi sebou
3. Celoštátna úroveň: založili sme Humanitárny odbor, ktorý organizuje zbierky potravín, šatstva a finančných prostriedkov, ktoré posiela na Ukrajinu

**Dušan Havrila, Evanjelická cirkev a. v. v Košiciach**

Naša ECAV sa zapojila do pomoci Ukrajine a Ukrajincom:

* poskytujeme hmotnú pomoc, hygienické potreby, oblečenie, ubytovanie, finančnými zbierkami
* do projektu prostredníctvom dobrovoľnej zbierky materiálnej pomoci sa zapojili aj študenti Evanjelického gymnázia Jána Amosa Komenského v Košiciach a odviezli do centrálneho skladu pre utečencov v Pozdišovciach
* naši ľudia poskytli ubytovacie priestory a základnú starostlivosť o utečencov
* naši ľudia chodili do služby pomoci priamo na hranici a zabezpečili prevoz osôb na miesto určenia, kde im poskytli pomoc a ubytovanie v rámci Slovenska.
* pomoc administratívna (cudzinecká polícia, zdravotná starostlivosť) a pomoc pri hľadaní škôl pre detí - študentov ( EGJAK) a ich umiestenie do školských zariadení

**1. 3.2022 / Ekumenické spoločenstvo uskutočnilo spoločné modlitby za pokoj a mier na Ukrajine v Evanjelickom a.v. chráme v Košiciach na biblický text: *„Kiež je pokoj na tvojich hradbách, istota v tvojich palácoch!“ (Žalm 122, 7).***

ES Košice zorganizovalo 1.3.2022 spoločné modlitby za pokoj a mier na Ukrajine a na celom svete. K prítomným účastníkom modlitieb sa prihovoril o. Anton Konečný, ktorý pred vypuknutím vojny, aktívne pôsobil ako kňaz na Ukrajine.

Medzi účastníkmi modlitieb bola aj námestníčka primátora mesta Košice Mgr. Lucia Gurbáľová, ktorá na záver poďakovala Ekumenickému spoločenstvu v Košiciach a všetkým predstaviteľom cirkví, že sa i v tejto veci zomkli a sú príkladom a inšpiráciou pre všetkých Košičanov v pomoci a v podpore núdznych, v šírení dobra, jednoty, súdržnosti.

V závere bola vyhlásená finančná zbierka pre pomoc Ukrajine. Vyzbieraná finančná suma vo výške 670,- €ur pôjde Evanjelickej diakonii na Ukrajine.

**Dalibor Smolník, Bratská jednota baptistov v Košiciach**

* Poskytovali sme krátkodobé ubytovanie na 1-7 nocí so stravou, hygienou, praním špinavého šatstva, pomocou s lístkami na vlak, lietadlá, autobusy do ďalších krajín. Takto asi 250 ľuďom.
* Okolo 40-50 sme našli dlhodobé ubytovanie, prácu, školy, lekárov, atď. v Košiciach.
* Momentálne posielame humanitárnu pomoc do Kremenchuku, Kyjeva, Dnipra a Charkovskej oblasti.
* Kúpili sme 4 staré autá a jeden 21 miestny mini autobus, ktorými vozia ľudia z našich partnerských baptistických zborov v UA potraviny do vojnových oblastí a odtiaľ vyvážajú ľudí do bezpečia.
* Podarilo sa nám poslať vyše 14 ton potravín. Robíme na ďalších zásielkach.
* Spolupracujeme s dvoma cirkevnými zbormi v Rivne, v Kyjeve, Baptistickým seminárom v Kremenchuku a viacerými jednotlivcami, ktorým dôverujeme aj s finančnou hotovosťou na potraviny.
* Pomoc je rozbehnutá po mnohých linkách.
* Bohoslužby prekladáme do Ukrajinčiny a každú nedeľu varíme 30-40 obedov pre Ukrajinských hostí.

Kiež by sme vytrvali v robení dobrého v tejto dobe plnej nenávisti a nepriateľstva.

Treba sa jednoducho pridať ku Kristovi.

**Jaroslav Széles, Reformovaná kresťanská cirkev v Košiciach**

Naša reformovaná cirkev na Slovensku sa od prvých chvíľ vojny na Ukrajine zapojila do pomoci Ukrajine vytvorením bankového účtu, na ktorý prispievajú veriaci z celej reformovanej cirkvi na Slovensku. Od prvých chvíľ sa na poskytnutie finančnej i materiálnej pomoci zapojil aj Slovenský reformovaný  cirkevný zbor v Košiciach v spolupráci s mestskou časťou Košice - Staré mesto. Reformovaná misia a diakonia (RE-MI-DIA n.o.) sa podobne od prvých chvíľ zapojila do pomoci pre Ukrajinu: 1.) Finančnou zbierkou na vytvorený bankový účet, 2.) Potravinovou zbierkou 3.) Poskytnutím priestorov na dočasné i dlhodobejšie ubytovanie 4.) Dobrovoľníckou pomocou aj na hranici.

V spoločnom ekumenickom  projekte "Si v mojom srdci ([www.sivmojomsrdci.sk](http://www.sivmojomsrdci.sk/)) priamo na Slovensko-Ukrajinskej hranici vo Vyšnom Nemeckom pomáhajú aj 1.) Ústredie Ekumenickej Pastoračnej služby v OS SR A OZ SR Bratislava 2.) Ministerstvo vnútra Slovenskej republiky Úrad Ekumenickej pastoračnej služby 3.) Ústredie diakonie reformovanej kresťanskej cirkvi na Slovensku 4.) Reformovaná misia a diakonia RE-MI-DIA n.o. 5.) Evanjelická diakonia.

**Tibor Farkaš, Apoštolská cirkev v Košiciach**

Apoštolská cirkev v Košiciach slúži materiálnou podporou - mini potravinovou bankou, oblečením pre tých, čo sú v Košiciach a zasielame to aj na Ukrajinu, kde máme kontakty v Polyane, Užhorode, Kyjeve, Ľvove a Mukačeve. Zároveň máme v kostole ubytovaných utečencov a poskytujeme aj predškolské vzdelávanie. 5krát týždenne poskytujeme teplý obed pre viac 20-30 Ukrajincov, pomáhame s odvozmi a aj finančnými balíčkami najmä pre tých, čo ostávajú na neurčito.